Predkladacia   správa 

      Delegácia Slovenskej republiky vedená predsedom vlády SR Mikulášom Dzurindom sa v dňoch 25. a 26. novembra 2004 v Portoroži zúčastnila na pravidelnom summite predsedov vlád členských krajín Stredoeurópskej iniciatívy (SEI).

      Zasadnutiu predsedal Anton Rop, odchádzajúci predseda vlády Slovinska, ktoré je predsedníckou krajinou SEI v roku 2004. Plenárne zasadnutie predsedov vlád dňa                 26. novembra 2004 bolo venované výmene názorov na politickú situáciu v regióne SEI, hodnoteniu 15 ročného pôsobenia tohto regionálneho združenia a na určenie úlohy SEI v procese rozširovania EÚ.

      Predsedovia vlád vyzdvihli dôležitosť procesu rozširovania EÚ, ktorý by mal zostať aj naďalej otvorený. Vzhľadom na historické zmeny v súčasnej Európe bude cieľom SEI podpora a asistencia jej členských štátov EÚ členským krajinám SEI, ktoré sa nestali členskými krajinami EÚ. 

      Predsedovia vlád na summite schválili Deklaráciu, ktorá sumarizuje základné myšlienky stretnutia. Zároveň prijali Výročnú správu za rok 2004, dve rozhodnutia o rotácii predsedníctva SEI a o vytvorení Orchestra mládeže SEI a vyhlásenie predsedníctva k 2. kolu prezidentských volieb na Ukrajine. 

      	Súbežne so summitom predsedov vlád sa uskutočnilo aj 7. Ekonomické fórum SEI a Fórum mládeže.

             Slovinské predsedníctvo v SEI v roku 2004 bolo zorganizované na vysokej politickej, odbornej a organizačnej úrovni. Nevyhnutnou podmienkou uskutočnenia podujatí slovinského predsedníctva bolo adekvátne zabezpečenie finančných zdrojov. Počas vrcholových podujatí SEI došlo k  efektívnej koordinácii zainteresovaných subjektov, ktorá umožnila maximálne využitie personálnych, finančných, odborných kapacít a tým aj napomohla úspešnému zvládnutiu aktivít.

  	V roku 2005 preberie predsedníctvo SEI Slovenská republika. Je nevyhnutné, aby SR vynaložila potrebné zdroje na úspešné zvládnutie predsedníctva. MZV SR ako koordinátor spolupráce SR so SEI začal už koncom roka 2003 prípravu na prevzatie predsedníctva SR v SEI v roku 2005. V tejto súvislosti vláda SR uznesením vlády č. 605/2004 schválila návrh na organizačné zabezpečenie predsedníctva SR v SEI v roku 2005. Na jeseň tohto roka bol vytvorený Organizačný výbor predsedníctva SR v SEI. Dôležitou úlohou Organizačného výboru bude doriešenie problematiky finančného krytia plánovaných aktivít počas slovenského predsedníctva v SEI a schválenie programu slovenského predsedníctva.